《奉题林稚春菊花枕子歌》
宋代·林亦之

故人所说菊花枕，似把冰丸月下饮。
秋水一双明炯炯，数在青囊第一品。
狂风江上吹蒹葭，此物往往得之嵇康阮籍家。
闭门诵书二十年，眼睛损尽生空花。
建阳小作箸头书，残更灯火乱虫鱼。
石渠文字大如斗，场屋岁月又不偶。
却来南山青草边，东西四至为菊花田。
手提长筐向山曲，一下收拾三百斛。
昨者昏寐才起来，解把檐头小字读。
乃知妙物通群仙，一切药里应弃捐。

作者简介：（1136—1185）宋福州福清人，字学可，号月渔，一号网山。林光朝高弟，继光朝讲学于莆之红泉。赵汝愚帅闽，荐于朝，命未下而卒。有《论语考工记》、《毛诗庄子解》、《网山集》等。